b"\n_START_ARTICLE_\nDome A\n_START_PARAGRAPH_\nDome A eller Dome Argus er et h\xc3\xb8ydepunkt (iskuppel) p\xc3\xa5 Antarktisplat\xc3\xa5et, som ligger 1\xc2\xa0200 kilometer fra kysten. En mener at dette er det kaldeste stedet p\xc3\xa5 jorden og forskere tror at temperaturene kan falle s\xc3\xa5 langt som til -102\xc2\xa0\xc2\xb0C. Det er det h\xc3\xb8yeste isdekte omr\xc3\xa5det av Antarktis og best\xc3\xa5r av et h\xc3\xb8ydedrag p\xc3\xa5 4\xc2\xa0091 meter over havet. Det ligger n\xc3\xa6r midten av \xc3\x98st-Antarktis, om lag  halvveis mellom toppen av Lambertbreen og Sydpolen i det australske kravomr\xc3\xa5det.\n_START_SECTION_\nSkildring\n_START_PARAGRAPH_\nDome Argus er det h\xc3\xb8yeste punktet p\xc3\xa5 den massive \xc3\xb8stantarktiske iskappa, og er ikke et fjell i vanlig forstand. Punktet skiller seg lite fra terrenget omkring. Under Dome A, under et minst 2\xc2\xa0400 meter tykt isdekke, ligger Gamburtsevfjella._NEWLINE_Navnet \xc2\xabDome Argus\xc2\xbb ble gitt av Scott Polar Research Institute etter gresk mytologi. Argus bygde skipet som Jason og argonautene reiste med._NEWLINE_Stedet er et av de t\xc3\xb8rreste p\xc3\xa5 jorden og f\xc3\xa5r bare 1 \xe2\x80\x93 3\xc2\xa0cm sn\xc3\xb8 per \xc3\xa5r. I tillegg er det som regel rolig v\xc3\xa6r, s\xc3\xa5 stedet er et godt utgangspunkt for \xc3\xa5 hente opp iskjernepr\xc3\xb8ver for \xc3\xa5 forske p\xc3\xa5 tidligere klima. Temperaturene p\xc3\xa5 Dome A faller til under -80\xc2\xa0\xc2\xb0C nesten hver vinter, mens den om sommeren sjelden g\xc3\xa5r over -10\xc2\xa0\xc2\xb0C.\n_START_SECTION_\nUtforskning\n_START_PARAGRAPH_\nDetaljer i morfologien til domen ble undes\xc3\xb8kt ved hjelp av ekkoloddm\xc3\xa5linger fra luften mellom 1967 og 1979._NEWLINE_I januar 2005 krysset et lag fra Chinese National Antarctic Research Expeditions (CHINARE) fra Zhongshan-stasjonen til Dome A og n\xc3\xa5dde det som er det h\xc3\xb8yeste punktet p\xc3\xa5 isdekket (4\xc2\xa0093 moh) ved 80\xc2\xb022\xe2\x80\x99S 77\xc2\xb021\xe2\x80\x99\xc3\x98 den 18. januar. Reisen var 1\xc2\xa0228\xc2\xa0km lang. Toppen av isen ligger n\xc3\xa6r enden av en lang rygg (rundt 60\xc2\xa0km lang og 10\xc2\xa0km bred) som er et stort isskille. Langs hele ryggen er ikke h\xc3\xb8ydeforskjellen mer enn noen f\xc3\xa5 meter. En automatisk v\xc3\xa6rstasjon er satt ut p\xc3\xa5 Dome A, og en ny stasjon ble satt opp rundt halvveis mellom toppen og kysten, ved et sted kalt Eagle, (76\xc2\xb025'S, 77\xc2\xb001'\xc3\x98, 2\xc2\xa0830 moh). Disse v\xc3\xa6rstasjonene blir drevet i et samarbeid mellom Kina og Australia. En tredje stasjon (LGB69) ved 70\xc2\xb050'S, 77\xc2\xb004'\xc3\x98, 1\xc2\xa0854 moh, har v\xc3\xa6rt i drift siden januar 2002. Stasjonen p\xc3\xa5 Dome A blir drevet av solceller og diesel og krever \xc3\xa5rlig vedlikehold og etterfylling av drivstoff._NEWLINE_Den laveste temperaturen som til n\xc3\xa5 er registrert p\xc3\xa5 Dome A siden januar 2005 var i juli 2005: da det ble m\xc3\xa5lt -82,5\xc2\xa0\xc2\xb0C. Den laveste lufttemperaturen (-89,2\xc2\xa0\xc2\xb0C) som er registrert p\xc3\xa5 jordoverflaten ble gjort i juli 1983 ved Vostok, som ligger nesten 600 meter lavere enn Dome A. Analyser av satellittdata og atmosf\xc3\xa6riske modeller har vist at Ridge A, som ligger 144\xc2\xa0km s\xc3\xb8r\xc3\xb8st for Dome A, potensielt er et enda bedre sted for \xc3\xa5 kunne markere de laveste temperaturene p\xc3\xa5 jorden.\n_START_SECTION_\nObservatorium\n_START_PARAGRAPH_\nPoler Research Institute of China satte ut et robotdreven observatorium kalt PLATO (PLATEAU Observatory) p\xc3\xa5 domen i januar 2008. PLATO ble utformet og bygd av University of New South Wales i Sydney i Australia for \xc3\xa5 fungere som en plattform for astronomiske observasjoner og unders\xc3\xb8kelser av omr\xc3\xa5det. Forskjellige institusjoner fra Australia, USA, Kina og Storbritannia har laget instrumenter som benyttes av PLATO._NEWLINE_Kunlun-stasjonen, den tredje stasjonen til Kina i Antarktis, ble opprettet p\xc3\xa5 domen den 27. januar 2009. S\xc3\xa5 langt blir Kunlun-stasjonen bare benyttet om sommeren, men det er planer om \xc3\xa5 utvikle den videre og bygge en flystripe i n\xc3\xa6rheten, siden stasjonen ligger utenfor helikopter-rekkevidde."